Ísafjörður : 70 manns á Enduromótinu í fjallahjólreiðum Fjallahjólamótið Enduro Ísafjörður var haldið á Ísafirði á laugardaginn . Tæplega 70 keppendur tóku þátt í mótinu ásamt um 10 sjálfboðaliðum . Hjólað var á Botns - og Breiðadalsheiði , á Seljalandsdal og niður í Múla . Mikil ánægja er með mótið og þóttu leiðirnar hér fyrir vestan fjölbreyttar og skemmtulegar . „ Það var alla vega ekki annað að heyra en að þátttakendur hafi verið glaðir með þetta , það voru allir skælbrosandi og greinilegt að hjólarar voru að koma vestur til að hafa gaman “ segir Heiða Jónsdóttir ein skipuleggjenda og þátttakenda mótsins . Heiða segir engin slys hafa orðið á fólki , alla vega hafi ekki þurft að kalla til sjúkrabíl . „ Hrufl og mar er eitthvað sem maður kemst ekki hjá á svona móti , ég t.d. datt tvisvar og er vel marin á lærinu . Held líka að flest hjól hafi komist klakklaust í gegnum daginn , þó einhver dekk hafi fengið að finna fyrir vestfirska grjótinu , sem einkennir brautirnar okkar “ bætir Heiða við . En hvers vegna ákveður Vestri að halda svo stórt mót á Ísafirði ? „ Svona mót gera svo gott fyrir hjólasamfélagið , þjappar hópnum enn betur saman , bæði á landsvísu og hér fyrir vestan . Við viljum að sem flestir komi og njóti hjólaleiðanna okkar . Viðbrögð þátttakenda gefa svo ágætis búst og staðfestingu á að við séum á réttri leið . Draumurinn er náttúrulega að Ísafjarðarbær verði fjallahjóla mekka enda er hér alveg endalaust af möguleikum . Það sem gerði útslagið var síðan lokahófið um kvöldið þar sem grillaður var þorskur af Júllanum borinn fram með grænmeti og tacco skeljum , endirinn á góðum degi hefði ekki getað verið betri “ segir Heiða að lokum . Vestri hjólreiðar vilja koma á framfæri þakklæti styrktaraðila mótsins , þ.e. HG , Hótel Ísafirði , Vífilfelli , Dokkunni , Púkanum , Ívafi , Edinborg Bistro og Gústa productions fyrir að bakka okkur upp . „ Fólkinu í félaginu sem hefur lagt á sig ómælda vinnu í stígagerð , undirbúningi og mótshald og Lárusi og Arnaldi í Enduro Iceland , sem komu vestur og hjálpuðu á lokametrunum til með brautarlagningu og úrvinnslu gagna , fá stórt knús . “